Gröhling, Branislav, poslanec NR SR (2023-12-15):
Vážený pán podpredseda, dámy a páni, panie poslankyne, páni poslanci, dovoľte mi teda vystúpiť k vládnemu návrhu zákona, ktorým sa zriaďuje ministerstvo športu. Ja začnem trošku tak obšírne a potom sa dostanem aj k meritu veci. Je tu nejaká politická realita, ste v koalícii, máte nejakého partnera, nejakého partnera, ktorý si chce vydupať aj svoje ministerstvo, zas korektne povedzme, že my sme tiež boli v koalícii, mali sme pani Remišovú, tá chcela mať svoje ministerstvo, vy tu máte pána Danka, pán Danko si vysnil ministerstvo športu, veď rozpráva o ňom veľmi dlho, teraz sa mu to podarilo, že si ho teda presadil, môžme aj povedať, že minulý týždeň sme mali Mikuláša, teraz budú Vianoce, tak pán Danko sa poteší, že Ježiško mu pod stromček priniesol ministerstvo z rozpočtu niekde okolo sto alebo dvesto miliónov eur. Lenže tá realita v tom roku 2023 je úplne iná. Už úradnícka vláda nám pripravila nejaké konsolidačné opatrenia. Mnohé krajiny robia rôzne konsolidácie a konsolidačné opatrenia a súčasťou konsolidácie by malo byť aj to, že štátna správa by sa mala zužovať. Štátna správa by sa mala zlúčiť a presne tak, ako sme to robili my počas našej vlády, kde na ministerstve školstva, bohužiaľ, sa aj znižoval stav jednotlivých úradníkov, že sme spájali jednotlivé inštitúcie, dialo sa to na aj na ostatných ministerstvách, aj ministerstvo hospodárstva. Tu sa deje ale úplne, úplne niečo iné. Viete, ono sa tak hovorí, že politika je pánske huncútstvo a to dokazuje aj tento návrh zákona. Že v čase zdražovania, v čase dvíhania daní, diskusie o konsolidácii niekoľko dní tu vláda nič nekonsoliduje. Vláda vyberie ďalšie peniaze od ľudí a len tak pre svoju radosť alebo pre radosť SNS vytvorí ministerstvo športu s rozpočtom sto-dvesto miliónov eur a ďalšími a ďalšími výdavkami. Vládni poslanci, pamätajte, prosím vás, na to, pamätajte na to, komu vytvárate ministerstvo športu. Pamätajte na to, komu dáte nové ministerstvo do rúk. Je to strana, ktorá tu je spájaná s najväčšími korupčnými kauzami zhodou okolností na ministerstve školstva. Pamätajte na to, keď vás budeme upozorňovať o niekoľko mesiacov alebo rokov, že sme vám to na začiatku hovorili. Nedávno mal aj premiér tlačovku, aj vláda a tam oznamovali, aké budú tie konsolidačné opatrenia, aké dane sa zdvihnú, že všetky dane v podstate zaplatia občania, bude to také ďalšie zdražovanie nasledujúci rok. Ten výpočet je, že občania Slovenska ročne teda zaplatia štátu jednu 1,5 mld. eur. Keď som hodil iba tak do kalkulačky pri 2,8 mil. ľudí, tak v priemere každý ročne tejto vláde v podstate dá 500 euro, alebo viac ako 500 euro na to, aby ich takýmto spôsobom nejako minula a na to, aby vytvorila aj ďalšie ministerstvo. Môžme si tu znova zopakovať to, čo tu debatujeme už niekoľko dní, že sa zvýši daň z dividend, že sa zavedie minimálna daň pre právnické osoby, čo v konečnom dôsledku aj zaťaží malé firmy a zaťaží živnostníkov, množstvo tých živnostníkov alebo možno tých malých firiem to aj položí, zavedie sa banková daň, čo predstavuje viac ako 300 mil. eur, že kto to zaplatí, zaplatia to prioritne občania cez rôzne poplatky alebo cez úroky a tak ďalej, zvýšia sa súdne a správne poplatky, to sme tu mali niekoľkohodinovú debatu o tom, kde sme videli cez 900 typov poplatkov, ktoré sa budú zvyšovať. Zase to zaplatí občan. Zvýšia sa zdravotné odvody a k tomu všetkému ešte aj zoberieme peniaze ľuďom z II. piliera, takže nielenže občania zaplatia viac, ale vy im ešte aj zoberiete z toho dôchodkového sporenia a presne toto sa dotkne každého jedného občana. Zaplatí to úplne každý bez ohľadu na to, kto koho volil. Takže všetci občania bez toho, aby sa rozhodli, že koho volili, tak vy budete rozhodovať o tom, že všetci budú platiť, lebo tak je aj určená a stanovená demokracia, ale povedzme fakt, že tieto kroky, ktoré vy robíte, ľuďom viac peňazí z peňaženiek zoberú a spomalia ekonomiku. Viete, vy vo vláde hovoríte, že ľudia sa majú uskromniť, že si majú zvyknúť, že bude všetko drahšie, že odvedú štátu omnoho viac peňazí, lebo vraj to treba. Hej, to sme počuli, vraj to treba. Ale kde šetrí vláda, prosím vás? Aké sú tie opatrenia, kde vláda ako taká šetrí. Ľuďom vezmete peniaze cez vyššie dane a potom si len tak vystrelíte nové ministerstvo za sto-dvesto miliónov ministerstvo športu, len aby niekto mal radosť, že má svoje ministerstvo a že môže sa nejakým spôsobom realizovať. Poďme sa pozrieť na tie výdavky. Však sme tu ľudia, ktorí sme boli aj na ministerstvách, sme skúsení v rámci toho verejného života, respektíve politického života, že čo prináša také nové ministerstvo. Máte novú pozíciu ministra, to je celoročný plat ministra navyše so všetkými náležitosťami, čo k tomu patria, minister má svoju kanceláriu, ochranku, limuzínu, to sú ďalšie platy a ďalšie výdavky a ďalšie a ďalšie náklady. Na ministerstve, samozrejme, budú štátni tajomníci, v rámci tejto novely, ktorú tu máme, vieme, že to nebude jeden, ani dvaja, ale môžu to byť traja, štyria, piati, môže ich byť desať a to sú ďalšie a ďalšie platy. Toto ministerstvo bude potrebovať svoje vlastné sekcie. To sú tie oddelenia, ktoré riadia ministerstvo, takže to bude vlastná sekcia financovania, vlastná sekcia rozpočtu, legislatívy, toto sú veci, ktoré robilo ministerstvo školstva v rámci tých svojich kompetencií pre všetky tieto sekcie. Teraz sa to bude deliť a budú tu ďalšie a ďalšie výdavky. Povedzme si, že kde bude sídliť to ministerstvo športu. Ja predpokladám, že veľmi čoskoro sa dozvieme o nejakej budove, ktorá spĺňa všetky náležitosti a zhodou okolností bude voľná v tom momente a práve tam veľmi rýchlo sa bude musieť odčleniť to ministerstvo, lebo na tom ministerstve školstva nemajú miesta, oni sa budú potrebovať rozrásť, takže budeme tu mať ďalšie výdavky v rámci budovy. Iba nafukujete, nafukujete štátny aparát, vytvárate ďalšie výdavky a medzitým, medzitým sa ľudia majú zmieriť, že zaplatia viac v meste, stúpnu im poplatky v banke, zaplatia viacej na súdoch, zdražejú im potraviny, ešte zavediete daň z cukru a tak ďalej. Viete, je úplne zvláštne, že v tomto období, presne v tomto období vytvárate ministerstvo športu a asi všetkým nám tu je jasné, že, aj vám, že vy si myslíte, že voliči si to nevšimnú a že ono to tak rýchlo vyhrmí, však budú Vianoce, cez tie Vianoce sa to tak zmaže, všetci na to zabudnú a obzvlášť schválite to teraz hneď a naraz a všetko a dobre bude a voliči si to už nevšimnú. Tak my tým voličom to budeme stále pripomínať, stále im budeme pripomínať, že chystáte zdražovanie, že im idete zobrať viacej peňazí, viacej peňazí z peňaženiek cez vyššie dane. Lebo viete, čo vy robíte? Výmenou za zdanenie ľudí si spravíte ministerstvo, len aby ste mali radosť. Vždy na to myslite, že toto robíte. Zdaníte ľudí, aby ste si vytvorili ministerstvo a myslite na to, stále myslite na to, pre koho to ministerstvo vytvárate, to je veľmi dôležité. Poďme si povedať ešte zopár vecí k zákonu, lebo niektoré boli naozaj pre mňa veľmi úsmevné. Týmto kompetenčným zákonom otvárate aj zákon o športe. No je také veľmi neštandardné, že v zákone o športe, tak ako som už spomínal, riešite aj subjekty, ktoré budú dostávať štátnu dotáciu pre šport, hej. Zjednodušene vám môžem povedať, že tú štátnu dotáciu pre šport dostane teraz že každý. Normálne že hocikto, je to tak zadefinované, že hocikto. A hoci toto vôbec nespĺňa nejaké náležitosti zákona, ktorý by ešte mal byť aj v skrátenom legislatívnom konaní, pretože viete, že skrátené legislatívne konanie možno použiť vtedy, keď je nutné odvrátiť hospodárske škody, ktoré by hrozili štátu, tak vy týmto návrhom zákona pripravujete pôdu, pripravujete pôdu na politickú korupciu. A táto politická korupcia, sa obávam, že práve že prinesie tie hospodárske škody, na ktoré by ste mali upravovať. Kolegyne, kolegovia, prosím vás, keď budete pozerať tento návrh zákona, tak si pozrite návrh 13, ktorý upravuje ten zákon o športe, tam je taký bod 6, kde sa novelizuje § 70, to je taký paragraf, ktorý definuje jednotlivé veci, a podľa tejto úpravy bude možné poskytnúť dotáciu na podporu športu nielen športovým organizáciám, nielen obciam, nielen krajom, ale, pozor, aj neziskovým organizáciám. Tak ja neviem, že či v SNS niekto čítal ten návrh zákona, pretože to sú tie zlé mimovládky, proti ktorým SNS tak bojuje a teraz ste sa rozhodli, že im idete posielať aj dotácie na šport. Tak na jednej strane ja som taký optimistický človek, si hovorím, že fíha, že sa tak nejako rozsvietilo, že si povedali, že dobre, aj tie neziskovky robia nejakú robotu, dáme im financie. Ale keď začnete čítať tie všetky ostatné, ktoré sú tam, subjekty, ktoré sú zadefinované, tak tam máte aj záujmové združenia právnických osôb, máte tam registrovanú cirkev, máte tam medzinárodné organizácie, ktoré sú registrované v Slovenskej republike, máte tam fyzické osoby, ktoré tu podnikajú, máte tam sociálne podniky. Som sa tak zamyslel, že, prosím vás, existuje ešte nejaký subjekt, ktorý nedali do toho, do tej definície, kto môže poberať tieto financie? A vtedy som si povedal, že to tak iba prekrývajú tými neziskovkami, ktoré sú tam, že aby sa mohli tváriť, že áno, veď to dáme aj im a popritom to dáme všetkým tým ostatným organizáciám. Vy v podstate navrhujete, aby ministerstvo športu mohlo dávať dotácie úplne hocikomu, hoci tá predošlá úprava, ktorú sme robili, tak tá definovala šport, definovala organizácie, ktoré naozaj robia šport. A teraz? Teraz vy to takto akože zmažete a poviete, že dáme to hocikomu, či má so športom má niečo spoločné, či s cestovným ruchom má niečo spoločné alebo nemá. A ešte tam dáte aj tie svoje zlé mimovládky, ale tak to sme zvedaví, že akým spôsobom to celé dopadne. Poďme si aj povedať, že prečo toto ministerstvo nejako vzniká. Z toho vášho dôvodu vzniká preto, aby dotovalo úplne hocikoho pod nejakou zásterkou toho, že chcete podporovať šport a že chcete podporovať cestovný ruch. Ale viete čo, ak by ste chceli reálne podporovať šport, ak by ste chceli doňho viacej peňazí, tak na to tu máte Fond na podporu športu, pozor, ten ste znova vytvorili vy. Vy ste si ho vytvorili, lebo ste chceli podporovať šport. Tak prečo teraz vytvárate ďalší nový subjekt ako ministerstvo športu? Však nestačí vám ten fond na podporu športu? No, on vám nestačí, lebo vy by ste museli sem prísť zase s novelou, kde by ste menili kompetencie a prerozdeľovanie jednotlivých financií. Tento fond je funkčný fond, ktorý za tri roky naozaj realizoval viac ako dvesto projektov, podporoval športoviská naprieč celým Slovenskom. Naozaj to boli bazény v Trnave, v Nitre, v ostatných mestách a vedel by využiť ďalšie peniaze. Presne tie peniaze, ktoré budete plytvať aj na tých úradníkov, nájom, limuzíny a ostatné veci a plus asi niečo dáte na dotácie a ostatné veci. Keby ste zobrali celý tento balík sto-dvesto miliónov a dali to do Fondu na podporu športu, tak by ste videli ten rozmach športových aktivít, ktoré by sa udiali na Slovensku. Tento fond podporoval šport aj v rámci veľkých podujatí. Však to bol Svetový pohár v zjazdovom lyžovaní, boli to majstrovstvá Európy vo futbale do 21 rokov a je to zmysluplná organizácia, ktorá má nastavené nejaké pravidlá. Znova hovorím, že túto organizáciu ste vytvorili vy. A vám sa to máli, chcete mať niečo ďalšie, možno to bolo preto, že v rámci tohto fondu sa nevytvárali nejaké ďalšie sekcie počas nášho pôsobenia, ani limuzíny, ani samostatné budovy, ale museli pôsobiť v ministerstve školstva. Ministerstvo školstva riešilo všetky náležitosti, tie technické náležitosti, ktoré mali robiť. Ak chcete podporovať šport, tak poďte ich podporovať ďalej cez eurofondy. Veď do cieľov na využitie eurofondov sa po prvýkrát, po prvýkrát dostali školské telocvične, dostala sa tam školská infraštruktúra na školách. Ak to dobre zadefinujete teraz, ak to dobre zadefinujete, tak ako sme zadefinovali kritériá v tom Fonde na podporu športu, tak vyriešite tú najdôležitejšiu vec, najdôležitejšiu vec, aby mládež mala kde športovať. Vy nerobte ministerstvo športu a netvárte sa tu, že idete podporovať mládež, aby športovala. Dajte tie peniaze do fondu a ešte lepšie nastavte finančné prostriedky v rámci eurofondov. Len vy to nechcete robiť, vy to nechcete robiť, lebo my sme ten šport po prvýkrát reálne že odpolitizovali. Na ministerstve sme po prvýkrát nastavili podporu športu tak, že nie je politická, má transparentné kritériá a presne a jasne stanovené tieto kritériá. Boli tam dané štyri parametre, na základe ktorých sa udeľovali peniaze, a to bola veľkosť členskej základne, to boli úspechy reprezentácie, popularita doma a popularita v zahraničí. A cez to proste nešiel vlak. Každý, kto tam padol, či to bola veľká skupina a možno nemali výsledky, alebo to bola malá skupina športovcov a mali veľké medzinárodné výsledky, každý jeden z nich dostal peniaze, každý jeden. Teraz, teraz vy urobíte to v rámci tohto ministerstva, že sa vrátime iks rokov dozadu. Celá tá práca, ktorú sme tam urobili, kým sme nejakým spôsobom bojovali s jednotlivými organizáciami, kým sme vysvetľovali, argumentovali, doťahovali sa, vy to takto zmetiete celé, takto to zmetiete a opäť, opäť budete prerozdeľovať peniaze v športe politicky. Tu nepôjde o podporu športu, tu pôjde o podporu nejakých spriaznených ľudí. Ten šport to tam je iba tak omylom, že ste si mohli vymyslieť aj nejakú inú oblasť, len o tejto rozprávate naozaj veľmi dlho. Poďme si to, prosím vás, ešte zopakovať, že naozaj ak chcete podporovať šport, máte dostatok spôsobov na to. Máte Fond na podporu športu, máte eurofondy, máte priamu podporu športu v rámci ministerstva školstva a tento zákon, tento zákon tú podporu športu naozaj žiadnym spôsobom nezlepší. To bude iba pod takým rúškom, rúškom športu a cestovného ruchu financovať hocikoho, kto s tým športom a cestovným ruchom nemá nič spoločné. A potom vy poviete, že á, veď to máme v zákone, my sme si tam zadefinovali tie kritériá, tak im to môžme, tie peniaze, dať. Ale pripomínam vám, že občanov zaťažíte novými daňami, zaťažíte ich tak, že im zoberete peniaze z peňaženiek, že zdražejú služby, zdražejú výrobky a vy, vy si tu vymyslíte proste nové ministerstvo za dvesto miliónov. A tomuto ešte, tomuto hovoríte že ozdravenie verejných financií, no v skutočnosti v podstate nič neozdravujete, ľuďom tu vyberáte peniaze z peňaženiek, aby ste si tu mohli zadotovať nejaké svoje megalomanské sľuby alebo nejaké vysnívané ministerstvá. Ale takto, takto nevyzerá konsolidácia verejných financií, takto nevyzerá zodpovedné vládnutie. A viete čo, kolegovia, takto ani nevyzerá podpora športu. Ďakujem. (Potlesk.)